b'\n_START_ARTICLE_\nVagaras\n_START_PARAGRAPH_\nVagaras (far. V\xc3\xa1gar, dan. V\xc3\xa5g\xc3\xb8) yra viena i\xc5\xa1 a\xc5\xa1tuoniolikos Farer\xc5\xb3 sal\xc5\xb3. Tai labiausiai \xc4\xaf vakarus nutolusi i\xc5\xa1 dideli\xc5\xb3 Farer\xc5\xb3 sal\xc5\xb3. Jos plotas 178\xc2\xa0km\xc2\xb2. Vagaras yra tre\xc4\x8dia pagal dyd\xc4\xaf Farer\xc5\xb3 sala, po Streimojaus ir Eisturojaus. \xc5\xbdem\xc4\x97lapyje Vagaras pana\xc5\xa1us \xc4\xaf \xc5\xa1uns galv\xc4\x85._NEWLINE_Dauguma u\xc5\xbesienie\xc4\x8di\xc5\xb3, atvykstan\xc4\x8di\xc5\xb3 \xc4\xaf Farerus, apsilanko Vagare, nes \xc4\x8dia yra vienintelis salos oro uostas (Vagaro oro uostas). J\xc4\xaf pastat\xc4\x97 britai per Antr\xc4\x85 pasaulin\xc4\xaf kar\xc4\x85, kai okupavo salas su farerie\xc4\x8di\xc5\xb3 pritarimu. Po to 20 met\xc5\xb3 juo niekas nesinaudojo, o v\xc4\x97liau modernizavo. Jis aptarnauja 170 t\xc5\xabkst. keleivi\xc5\xb3 per metus. Tokie dideli skai\xc4\x8diai Farer\xc5\xb3 standartais yra didelis i\xc5\xa1\xc5\xa1\xc5\xabkis sal\xc5\xb3 transporto sistemai, tad 5\xc2\xa0km povandeninis tunelis jungia sal\xc4\x85 su sostine Torshaunu._NEWLINE_2013\xc2\xa0m. Vagare gyveno 3044 \xc5\xbemon\xc4\x97s.\n_START_SECTION_\nSalos kaimai\n_START_PARAGRAPH_\nVagare yra trys dideli kaimai Mivaguras, Sandavaguras, Sjogvaguras ir trys ma\xc5\xbei: Gasadaluras, Bjouras ir Vatnsoiraras. Du kaimai buvo apleisti: Sletanas 1964 ar 1965\xc2\xa0m, Vikaras 1910\xc2\xa0m._NEWLINE_2013\xc2\xa0m. did\xc5\xbeiausiam salos kaime Mivagure gyveno 1 055 gyventojai. Sodyba Kalvalidas \xc4\xaf \xc5\xa1iaur\xc4\x99 nuo kaimo yra seniausias namas salose ir tikriausiai Fareruose. Dabar ten yra kaimo muziejus. \xc4\xae rytus nuo Midvaguro yra Sandavaguro kaimas su 851 gyventoju (2013\xc2\xa0m.). 1917\xc2\xa0m. \xc4\x8dia buvo rastas Sandavaguro akmuo su i\xc5\xa1kaltom runom, datuojamas 1200\xc2\xa0m. Dabar jis saugomas Sandavaguro ba\xc5\xbeny\xc4\x8dioje. Sjogvaguras vakarin\xc4\x97je salos dalyje yra prie oro uosto ir turi 998 gyventojus (2013\xc2\xa0m.). 1942\xe2\x80\x931944\xc2\xa0m. \xc4\xaf pietus nuo kaimo buvo \xc4\xafsik\xc5\xabr\xc4\x99 5 000 brit\xc5\xb3 kari\xc5\xb3._NEWLINE_Vagare yra du seni kaimai: Bjouras yra 4\xc2\xa0km \xc4\xaf vakarus nuo Sjorvaguro ir Gasadaluras. Pirmajame gyvena 72 gyventojai (2013\xc2\xa0m.), o antrajame 15._NEWLINE_Vatnsoiraras buvo \xc4\xafkurtas 1921\xc2\xa0m., dabar jame yra 53 gyventojai (2013\xc2\xa0m.) J\xc4\xaf \xc4\xafk\xc5\xabr\xc4\x97 trys vyrai, gav\xc4\x99 \xc5\xbeem\xc4\x97s. Per Antr\xc4\x85 pasaulin\xc4\xaf kar\xc4\x85 vietiniai gyventojai buvo evakuoti ir \xc4\x8dia buvo brit\xc5\xb3 kari\xc5\xb3 b\xc5\xabstin\xc4\x97._NEWLINE_Dabar apleistas Sletanas buvo \xc4\xafkurtas 1835\xc2\xa0m. Daugiausiai \xc4\x8dia gyveno 70 \xc5\xbemoni\xc5\xb3. Vienu metu \xc4\x8dia buvo mokykla. Kaimas apleistas 1964\xc2\xa0m. Vikaras buvo \xc4\xafkurtas 1835\xc2\xa0m. Gasadaluro ganyklose. \xc5\xbdem\xc4\x97 buvo derlinga, bet gyventojai jaut\xc4\x97si labai izoliuoti. Kaimas apleistas 1910\xc2\xa0m.'